Kamermūzikas koncertprogrammu konkursa nolikums
Rīgas Melngalvju brālība sadarbībā ar Jāzepa Vītola Latvijas Mūzikas akadēmiju (JVLMA) izsludina kamermūzikas koncertprogrammu konkursu JVLMA studējošo instrumentāliem un vokāli instrumentāliem ansambļiem.
Konkursa mērķis ir aktivizēt kameransambļu patstāvīgu darbību JVLMA un veicināt kvalitatīvu un mākslinieciski augstvērtīgu kamermūzikas koncertprogrammu sagatavošanu un atskaņošanu.
Dalību konkursā var pieteikt jebkurš JVLMA studējošo kameransamblis, izņemot džeza kameransambļus, dalībnieku skaitā no diviem līdz pieciem mūziķiem*. 
Konkursā katram kameransamblim jāatskaņo brīvi izvēlēta koncertprogramma (konkursā izpildāmo skaņdarbu kopējā hronometrāža apm. 30 minūtes, bet papildus jāiesniedz programma vēl apm. 20-30 minūtēm, jo galvenās balvas ieguvēju Brēmenes koncerta hronometrāžai jābūt 50-60 minūtēm).

Konkursa programmā drīkst iekļaut skaņdarbus, kas tapuši līdz 20.gs. pirmajai pusei (ieskaitot). Ierobežojums neattiecas uz latviešu komponistu darbiem, kurus vēlams iekļaut programmā.

Konkurss norisināsies vienā kārtā JVLMA Ērģeļu zālē 2026. gada 27. martā. To vērtēs starptautiska žūrija – trīs Rīgas Melngalvju brālības pārstāvji no Vācijas un divi mūziķi no Latvijas, kuri nav darba attiecībās ar JVLMA un kurus izvēlēsies Rīgas Melngalvju brālība. Žūrijas vērtējums un lēmums par konkursa uzvarētāju ir galīgs un neapstrīdams. 
Galvenā balva konkursa labākajam kameransamblim – Rīgas Melngalvju brālības vienreizēja stipendija 4000 EUR un koncerts Brēmenē 2026. gada 13. novembrī un 2000 EUR otrajai vietai (ja žūrija nolemj, ka būs divas 2. vietas, katrs ansamblis saņem 1.500€).
Uzvarētāju apbalvošana un koncerts notiks JVLMA Lielajā zālē 2026. gada 28. martā plkst. 16.00.

Pieteikumi dalībai konkursā jāiesūta elektroniski JVLMA Radošo projektu daļai (e-pasta adrese: rpd@jvlma.lv) līdz 2026. gada 13. martam, atbilstoši pielikumā norādītajai anketai. Dalībnieku skaits konkursā būs ierobežots, JVLMA Kamersansambļu katedra izvirzīs 8 kameransambļus, ņemot vērā sniegumu mācību gada ietvaros. 
* Visiem ansamblī iesaistītajiem instrumentiem (izņemot klavieres) jābūt transportējamiem ar lidmašīnu.
 

